ก.ล.ต.เปิดเฮียริ่งยืดหยุ่นบจ.เปลี่ยนแผนใช้เงิน IPO-PO ถึง 24 ต.ค.นี้
ก.ล.ต.เปิดเฮียริ่งปรับปรับร่างประกาศเปิดให้คณะกรรมการบริษัทจดทะเบียน (บจ.) อนุมัติการเปลี่ยนแปลงวัตถุประสงค์การใช้เงินหลังทำ IPO หรือ PO อย่างไม่มีนัยสำคัญ หวังเพิ่มความสะดวกและความคล่องตัวยิ่งขึ้น
12 ต.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดรับฟังความคิดเห็นการปรับปรุงร่างประกาศเพื่อเปิดให้คณะกรรมการบริษัทจดทะเบียน (บจ.) สามารถอนุมัติการเปลี่ยนแปลงวัตถุประสงค์การใช้เงินหลังทำ IPO หรือ PO ไปแล้วได้เอง หากพิจารณาว่าเป็นการเปลี่ยนแปลงที่ไม่มีนัยสำคัญ เพื่อเพิ่มความสะดวกและความคล่องตัวยิ่งขึ้น
ทั้งนี้ ก.ล.ต.จะให้บริษัทจดทะเบียนที่ระดมทุนจากการเสนอขายต่อประชาชนเป็นครั้งแรก (IPO) หรือการเสนอขายหุ้นที่ออกใหม่ต่อประชาชนในครั้งต่อไป (PO) เปลี่ยนแปลงวัตถุประสงค์การใช้เงินจากที่ระบุไว้ในแบบแสดงรายการข้อมูลการเสนอขายหลักทรัพย์และร่างหนังสือชี้ชวนได้ หากมีความจำเป็น โดยต้องขออนุมัติจากที่ประชุมผู้ถือหุ้น ยกเว้นจะเป็นกรณีที่ไม่มีนัยสำคัญตามที่กำหนด ซึ่งจะมีผลใช้บังคับในเดือนพฤศจิกายน 2561 นี้
โดยครั้งนี้ ก.ล.ต. มีแนวคิดที่จะออกประกาศ เพื่อวางแนวทางให้คณะกรรมการบริษัทเป็นผู้พิจารณาอนุมัติการเปลี่ยนแปลงวัตถุประสงค์ของการใช้เงินได้ ในกรณีที่การเปลี่ยนแปลงนั้นไม่มีนัยสำคัญ เพื่ออำนวยความสะดวกและเพิ่มความคล่องตัวในการประกอบธุรกิจ
ทั้งนี้ ในการยกร่างประกาศเรื่องนี้ ก.ล.ต. ได้รวบรวมข้อคิดเห็นจากผู้ประกอบการและข้อเสนอแนะจากการเปิดรับฟังความคิดเห็นเฉพาะกลุ่มกับผู้ได้รับผลกระทบเมื่อเดือนสิงหาคม 2561 มาปรับปรุงเกณฑ์ให้มีความชัดเจนและเหมาะสมยิ่งขึ้น
ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. www.sec.or.th/hearing ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือโทรสาร 0-2033-6099 หรือทาง e-mail [email protected]  จนถึงวันที่ 24 ตุลาคม 2561